ወንዝ የጋራ ተጠቃሚነትን ላይ ከኢትዮጵያ ጋር ውይይቷን መቀጠል እንደምትፈልግ አስታወቀች
ግብፅ በታላቁ የሕዳሴ ግድብ ግንባታ ላይ የተቋቋመው ከፍተኛ ዓለም አቀፍ የባለሙያዎች ቡድን ባቀረበው የጥናት ውጤት ላይ የተጀመረው ውይይት እንዲቀጥል እንደምትሻ ገለጸች።የኢፌዴሪ የውጭ ጉዳይ ሚኒስትር ዶክተር ቴድሮስ አድሓኖም በኒው ዮርክ የግብጽ አቻቸው ነቢል ፋህሚን በሁለቱ ሀገራት የሁለትዮሽ ግንኙነት ዙሪያ አነጋግረዋል።የግብጹ የውጭ ጉዳይ ሚኒስትር ነቢል ፋህሚ በዚሁ ጊዜ እንዳሉት አገራቸው ኢትዮጵያን ጨምሮ ከጎረቤት ሀገራት ጋር ያላትን ግንኙነት በጋራ ተጠቃሚነት ላይ የተቃኘ ለማድረግ የማስተካከያ እርምጃ እየወሰደች ነው።ከዚህ አኳያ የሁለቱ አገራት ሕዝቦች በዓባይ ውኃ የጋራ ተጠቃሚነታቸውን ለማረጋገጥ ግብጽ ከኢትዮጵያ ጋር በቅርበት ለመስራት ዝግጁ መሆኗን ገልጸዋል።የታላቁ የሕዳሴ ግድብ ግንባታ በታችኛው ተፋሰስ ሀገራት ላይ ሊያደርስ የሚችለውን ተጽዕኖ በጋራ ለማጤንና የዓለም አቀፉ የባለሙያዎች ቡድን ባቀረበው የጥናት ውጤት ሀገራቸው መነጋገር እንደምትፈልግ ሚኒስትሩ አመልክተዋል።የውጭ ጉዳይ ሚኒስትር ፋህሚ የአፍሪካ ህብረት የሠላምና የፀጥታ ምክር ቤት በግብጽ ላይ የጣለውን እገዳ እንዲያነሳ በማድረግ በኩል ኢትዮጵያ እገዛ እንድታደርግም ጠይቀዋል።የውጭ ጉዳይ ሚኒስትር ዶክተር ቴድሮስ አድሓኖም በበኩላቸው ግብጽን ጨምሮ ከተፋሰሱ ሀገራት ጋር በዓባይ ውኃ አጠቃቀም ዙሪያ የጋራ ተጠቃሚነትን ማዕከል ያደረገ መተማመንና ትብብር ለማጎልበት ኢትዮጵያ ቁርጠኛ መሆኗን ገልጸዋል።ኢትዮጵያ ዕድገቷን ለማፋጠን ያላትን የውኃ ኃብት መጠቀሟን ትቀጥላለች ያሉት ዶክተር ቴድሮስ በዚህ ሂደትን የግብጽ ሆነ የሌሎች የተፋሰሱ ሀገራት ፍላጎትን በማይነካ መልኩ እንደምትጠቀም አረጋግጠዋል።በኒው ዮርክ የተደረገው ውይይትም በሁለቱ ሀገራት መካከል የተሻለ መተማመን ለመፍጠር ዕድል የፈጠረ መሆኑን ሚኒስትሩ ገልጸዋል።ሚኒስትሮቹ በሀገራቱ መካከል ያለውን የሁለትዮሽ ግንኙነትና የትብብር አድማስን ማስፋት በሚቻልበት ዙሪያ መምከራቸው ኦል አፍሪካ ድረ-ገጽን ዘግቧል።እንደ ኢዜአ ዘገባ  ኢትዮጵያ በታላቁ የሕዳሴ ግድብ ግንባታ ላይ የተቋቋመው ከፍተኛ ዓለም አቀፍ የባለሙያዎች ቡድን ያቀረበው የጥናት ውጤት የታችኛው ተፋሰስ አገራት ገቢራዊ እንዲያደርጉት እንደምትሻ በቅርቡ ገልፃ እንደነበር የሚታወስ ነው።